Du kan se TV 2's dokumentarprogrammer om Levakovic-familien på TV 2 PLAY.

Tirsdag afgøres det om to brødre fra den berygtede Levakovic-familie skal udvises af Danmark.

Brødreparret Stefano og Django blev i september 2013 dømt for et groft hjemmerøveri mod en 77-årig mand i Kastrup og fik her en straf på fem et halvt års fængsel samt udvisning af Danmark efter endt afsoning.

Først udsatte de den 77-årige mand for lommetyveri, hvorefter de dagen efter opsøgte ham på hjemmeadressen. Her udgav den ene af brødrene sig for at være politimand og hævdede, at han skulle skrive rapport om tyveriet. Da de kom ind i lejligheden gennemrodede de den, mens de holdt fast i den 77-årige, så han ikke kunne flygte.

Sidste chance

Begge brødre valgte efterfølgende at anke dommen til Landsretten, som her stadfæstede udvisningsdommen, men ændrede fængselsstraffen til henholdsvis fem års fængsel og fire og elleve måneders fængsel.

Sagen er nu havnet i Højesteret, som er brødreparrets sidste chance for at få omstødt udvisningsdommen.

Da Landsretten i juni sidste år stadfæstede udvisningsdommen henviste man blandt til brødrenes vedvarende kriminalitet, samt det faktum at ingen af dem er integreret i det danske samfund.

Herudover bemærkede Landsretten, at deres ’adfærd fandtes at udgøre en reel, umiddelbar og tilstrækkelig alvorlig trussel’ og at ’udvisning fandtes bydende nødvendig af hensyn til den offentlige sikkerhed’.

Berygtet familie

Levakovic-familien er berygtet inden for politi og retsvæsen. Adskillige medlemmer af familien har domme for alt fra berigelseskriminalitet til grov personfarlig kriminalitet bag sig. Familien har gennem fire årtier og generationer ikke formået at integrere sig i det danske samfund.

Stefano Levakovic er blandt andet dømt for røveri og tyverier, mens Django er dømt for indbrud og tricktyverier.

Du kan trykke dig igennem familien Levakovic' stamtræ nedenfor.